Hva? Tölvuheimur bara kominn á Netið?

Það voru engar smábreytingar á Tölvuheimi sem urðu frá því að 10. tölublað 2005 kom út og þar til 1. „tölublað“ ársins 2006 kom út nú fyrir rúmri viku eða þar um bil. Eins og lesendur hafa væntanlega orðið varir við heyrir prentútgáfan nú sögunni til en í staðinn er komin þessi vefsíða, Tölvuheimur.is, sem er framtíðarheimili þessa rúmlega 10 ára tímarits um tölvur og tækni.

Ég varð þess heiðurs aðnjótandi að fá að ritstýra prentútgáfunni í u.þ.b. þrjú og hálft ár, frá miðju ári 2000 og fram á mitt ár 2002 og svo aftur frá miðju ári 2004 fram að síðasta prenttölublaði. Mitt aðalstarf er nú alls ótengt Tölvuheimi, en ég mun þó halda örlitlum tengslum við tímaritið með hálfsmánaðarlegum pistlum hér.

Hugsað til baka með Way Back Machine

Það er svolítið athyglisvert við þessi tímamót að skoða örlítið hvernig netútgáfa Tölvuheims hefur verið í gegnum tíðina. Sjálfur kom ég ekki að fyrstu útgáfunum, enda hóf ég ekki störf við blaðið fyrr en um mitt ár 2000, en hafði lesið vef tímaritsins reglulega árin þar á undan.

Til að rifja upp eldri útgáfur má hins vegar nota hina mjög svo sniðugu Way Back Machine, sem geymir eldri útgáfur hinna ýmsu vefja til að gefa netverjum í nostalgíukasti nasasjón af því hvernig uppáhalds vefirnir þeirra litu út í gamla daga. Að vísu geymir vefurinn ekki mikla grafík, þannig að hinir alræmdu hvítu kassar með rauða X-inu eru nokkuð algengir þar á bæ.

Við getum byrjað að skoða útgáfu frá 1999, nánar tiltekið frá 25. janúar. Því miður hafa enn eldri útgáfur Netheims sem vistaðar eru á Way Back Machine upp á lítið að bjóða, þannig að því miður getum við ekki séð almennilega þær útgáfur sem gætu hafa komið út fyrir ársbyrjun 1999.

En árið 1999 kallaðist netútgáfa Tölvuheims „Netheimur“ og var svona líka hressileg svört og rauð fréttasíða, sem fylgdist með því sem var að gerast í tölvu- og tæknimálum þess tíma. Netheimur var á slóðinni www.heimur.is, eins og vefútgáfa Tölvuheims hefur verið allt þar til nú, þegar slóðin www.tolvuheimur.is hefur verið tekin í gagnið.

Sjálfur var ég „keppinautur“ Tölvuheims á þessum tíma, skrifaði um tölvu- og tæknimál hjá DV og man að ég fylgdist grannt með því sem Tölvuheimur skrifaði um. Þeir voru með talsvert nördalegri umfjöllun en við hjá DV ef mig misminnir ekki enda töldum við okkur hafa breiðari lesendahóp en þann sem keypti Tölvuheim.

Sú hvíta og sú bláa

Næsta útgáfa Netheims var svo öllu bjartari, hönnuð og forrituð af Pétri Björnssyni, sem var ritstjóri Tölvuheims um nokkurt skeið. Þessa útgáfu fékk fyrirtækið Talnakönnun afhenta sumarið 2000, þegar það keypti tímaritið Tölvuheim og vefútgáfuna Netheim af fyrirtækinu Hemru. Þá kom ég líka til skjalanna sem ritstjóri Tölvuheims og skrifaði þarna inn fréttir og setti inn efni úr Svona gerum við.

Haustið 2001 birtist svo næsta útgáfa Tölvuheims á Netinu. Nú var heitið „Netheimur“ horfið og vefslóðin www.heimur.is var ekki lengur einskorðuð við Tölvuheim, því fyrirtækið Heimur hafði verið stofnað til að sinna útgáfustarfsemi Talnakönnunar og á vefsvæðinu var fjallað um fyrirtækið og öll tímarit þess.

Tölvuheimur var þó áfram vel sýnilegur á vefsvæðinu og var stærstur hluti frétta þess jafnan frá Tölvuheimsdeildinni. Flestir lesendur Tölvuheims kannast væntanlega við blátt útlitið og uppsetninguna, en þetta þótti ansi flott á sínum tíma.

En eins og gefur að skilja var þessi vefhönnun hins vegar orðin ansi þreytt síðustu misserin, enda orðin fimm ára, sem er afskaplega hár aldur í netheimum. Til að mynda var vefurinn smíðaður fyrir daga Firefox og studdi því ekki þann mæta vafra, eins og lesendur voru afskaplega duglegir við að benda okkur á eftir að notkun Firefox hófst fyrir alvöru.

Nýtt efni og gamalt

En hér er sem sagt nýjasta útgáfa Tölvuheims mætt. Hér verður bæði nýtt efni birt reglulega, þýtt efni og íslenskt, en einnig birt eldra efni sem þykir enn eiga erindi við lesendur. Sérstaklega bendi ég á að fjölmargar Svona gerum við greinar úr Tölvuheimsblöðunum má þegar finna hér á vefnum og þeim mun svo fjölga jafnt og þétt. Því vonum við að Tölvuheimsvefurinn verði uppspretta þekkingar fyrir alla aðdáendur Svona gerum við-greinanna, sem voru fjölmargir miðað við viðbrögð lesenda prentútgáfunnar á sínum tíma.

Ég vona að þessi vefur muni taka eldri Tölvuheimsvefjum fram að öllu leyti, enda er þetta í fyrsta sinn sem hann stendur einn og óstuddur í stað þess að vera bara viðbót við prentútgáfuna. Það tekst þó tæpast nema með dyggri aðstoð lesenda, og ég vona að þið verðið dugleg við að senda ritstjórninni ábendingar á [email protected].

Kristinn Jón Arnarson er almannatengslaráðgjafi hjá GCI, Grey Communication International, og fyrrverandi ritstjóri Tölvuheims.